
A projektmenedzsment kultúra fejlődése - Projektbeszerzés egy autóipari multinacionális cégnél

Az autóipar napjainkban az egyik legerősebb versenykörnyezetben működő, globális, érett ágazat, kevés szereplővel. Jelen gazdasági helyzetben a minőség mellett az ár játszik kulcsfontosságú szerepet a partnerek megválasztásánál. Erről a kettőről gondoskodik egy szervezet beszerzési osztálya, azáltal, hogy az ár-érték alapján legjobban teljesítő beszállítókkal veszi fel a kapcsolatot, majd köt szerződést.
A kezdetekben a dolgozat készítése során használt szakirodalmi bázis kerül ismertetésre. Fontosnak tartom letisztázni a projekt fogalmát, a projektmenedzsment történelmi hátterét, a szervezeti struktúrák projektek hatására jelentősen bővülő körét, illetve a szervezetre ható külső hatásokat, melyek megkövetelik a projektmenedzsment változását.
A következő nagyobb gondolati egység a bázisszervezet bemutatását foglalja magába, kezdve annak történelmével, majd legfontosabb gazdasági adatainak, illetve stratégiai céljainak ismertetésével. A vállalat bemutatása során eljutunk a lokális, miskolci autóipari gyárhoz, melynek projektbeszerzési tevékenységét alaposabb elemzésnek is alávetjük, a 2011-ben központosított beszerző szervezet hatékonyságát vizsgáljuk. Az utolsó tárgyalt téma az agilis projektmenedzsment elvi bázisa, melynek gyakorlati alkalmazhatóságát egy konkrét projekt elemzése során tárjuk fel.
Ezután összefoglalásra kerülnek az érintett témakörök, javaslattétel történik a bázisszervezet részére mind rendszerelméleti szempontból, mind a gyakorlati alkalmazás terén.
Konklúzióként a lefolytatott szervezeti hatékonyság-vizsgálat eredményei, és az agilis projektmenedzsment alkalmazásában rejlő lehetőségek által a bázisszervezet jövőjét próbáljuk előrevetíteni.



